Reykjavíkurborg , sem er félag okkar borgarbúa , er stærsti láglaunavinnustaður landsins . Leikskólar , grunnskólar og aðrar grunnstoðir borgarsamfélagsins eru keyrðar áfram af láglaunafólki , sem fær svo lág laun fyrir vinnu sína að þau duga ekki fyrir framfærslu . Fólkið þarf að velja á milli þess að svelta síðustu daga mánaðarins eða vera í tveimur , þremur vinnum . Auk þess að ráða fólk til starfa á lægstu launum hefur Reykjavíkurborg útvistað störfum til undirverktaka , sem greiða starfsfólki sínu lægstu laun . Fólkið með lægstu tekjurnar innan Reykjavíkurborgar fær því ekki aðeins lakari laun en annað starfsfólk , heldur hefur veikari réttindi og býr við minna öryggi . Innan Reykjavíkurborgar og stofnana hennar grasserar því skaðleg stéttaskipting . Æðsti embættismaður borgarinnar , Dagur B. Eggertsson borgarstjóri , er með rúmlega sjöföld laun á við það sem lægst launaða fólkið fær hjá borginni og hefur auk þess ýmiss hlunnindi sem venjulegu verkafólki dreymir ekki um . Láglaunastefnan magnar þannig upp óeðlilegan stéttamun og óþolandi aðgreiningu milli fólks á vinnustöðum borgarinnar og grefur undan siðferðinu í borginni . Forsenda þess að hægt sé að byggja upp gott samfélag í Reykjavík er að láglaunastefnan gagnvart verkafólki verði lögð niður .